### Beslutning

Godkendt.

### Sagsfremstilling

## Resume og sagens baggrund

Hvidebækværket Aps har med et varmeprojektforslag ansøgt om at udvide deres eksisterende fjernvarmeforsyning til et eksisterende boligområde på Navervænget i [adresse]. Vedtages projektforslaget vil ca. 10 nye boliger og erhvervslejemål blive tilsluttet fjernvarme og som en konsekvens deraf vil boligernes CO2-udledning blive reduceret med omkring tre tons. Sagen lægger op til udvalgets beslutning om at vedtage varmeprojektforslaget i henhold til Varmeforsyningsloven.

## Indstillinger

Chefen for Plan, Byg og Miljø indstiller, at varmeprojektforslaget, etablering af fjernvarme til eksisterende boligområde Navervænget i [adresse], vedtages endeligt.

## Behandling

Teknik- og Miljøudvalget.

## Sagsfremstilling

Der er udarbejdet et varmeprojektforslag til boligområdet på Navervænget, se bilag 1 og oversigtskort på side 22/45 i bilaget. Formålet med projektforslaget er at belyse det planlagte projekts muligheder og konsekvenser og danne grundlag for myndighedsbehandling og godkendelse af projektforslaget i henhold til Varmeforsyningsloven. Afhængigt af udfaldet af et projekt kan et område fx blive omfattet af fjernvarmeforsyning eller individuel opvarmning såsom varmepumper.

De samfundsøkonomiske og selskabsøkonomiske beregninger viser, at fjernvarme er det mest fordelagtige i forhold til at lade området opvarme ved individuelle løsninger som varmepumper, træpiller. Fjernvarme er økonomisk robust, og vil, selv med udsving i rente og varmeforbrug som vi ser i øjeblikket, forblive robust. Der er ikke set særskilt på den brugerøkonomiske side af projektet, da seks af ti forbrugere kollektivt har henvendt sig til værket for at sætte denne proces i gang. Det er derfor forventningen, at forbrugeren selv har sat sig aktivt ind i den brugerøkonomiske side af sagen. Tilslutning er desuden frivillig for den enkelte forbruger. Det er forudset i projektet at tilslutningen bliver seks husstande i det første leveår efter projektets gennemførelse.

Projektforslaget har i overensstemmelse med lovens bestemmelser været offentligt fremlagt på [adresse] hjemmeside i fire uger fra den 19. april 2023 til den 17. maj 2023. Der er ikke modtaget bemærkninger.

## Økonomiske konsekvenser

Ingen.